# Vaugedvenäma

**Vaugedvenäman Tazovaldkund
Рэспубліка Беларусь (vaug.)
Республика Беларусь (ven.)**|  **Flag**  |  **Valdkundznam**  |
| Pälidn
 | Minsk |
| Eläjiden lugu (2018)
  | 9,527,543 ristitud |
| Pind
 | 207,600 km² |
|  |
| Kel'
 | vaugedvenän, venäkel' |
| Valdkundan pämez'
  | Aleksandr Lukašenko |
| Päministr
  | Raman Galoučanka |
| Religii
 | hristanuskond |
| Valüt
  | vaugedvenäman rubl' (р., руб., Br, Rbl‎) (BYR) |
| Internet-domen
  | .by, .бел |
| Telefonkod
 | +375 |
| Aigvö
 | UTC+3 |

**Vaugedvenäma** vai **Vaugedvenä** (vaug.: *Беларусь*, *Bielaruś*; ven.: *Белоруссия / Беларусь*), täuz' oficialine nimi — **Vaugedvenäman Tazovaldkund** (vaug.: *Рэспубліка Беларусь* [rɛsˈpublʲika bʲɛlaˈrusʲ], ven.: *Республика Беларусь* [rʲɪsˈpublʲɪkə bʲɪlɐˈrusʲ]), om mererandatoi valdkund Päivnouzmpol'žes Evropas. Vaugedvenäman pälidn da kaikiš järedamb lidn om Minsk.

Vaugedvenäma om Evrazijalaižen Ekonomižen Ühtištusen ühtnijaks.

## Istorii

Vn 1990 27. päiväl heinkud Vaugedvenäma tedištoiti ičeze ripmatomudes NSTÜ:späi. Vn 1991 25. päiväl tal'vkud valdkund erištui täuzin.

Valdkundan edeližed Konstitucijad (vaug.: *Канстытуцыя*, ven.: *Конституция*) oliba vahvištadud vozil 1918 (pordaigaline), 1919, 1927, 1937, 1978. Nügüdläine kudenz' lugul Konstitucii om vahvištadud vn 1994 15. päiväl keväz'kud i om väges voziden 1996 da 2004 vajehtusidenke kaiken rahvahan referenduman jäl'ghe.

## Geografijan andmused

Vaugedvenäman reljefan kart (2010)
Vaugedvenäma om mavaldkundröunoiš Venämanke pohjoižpäivnouzmas da päivnouzmas (röunan piduz — 1312 km), Ukrainanke suvipäivnouzmas da suves (1111 km), Pol'šanmanke päivlaskmas (418 km), Litvanmanke (640 km) da Lätänmanke (161 km) lodehes. Ühthine röunoiden piduz — 3642 km. Vaugedvenäma om kaikiš suremb mererandatoi valdkund Evropas.

Reljef om tazo da sijidme sokaz. Valdkundan kaikiš korktemb čokkoim om S'viataja (Pühä) Hara-kukkaz (345 m) päivlaskmpolehe Minskaspäi.

Znamasižed joged oma Dnepr sen Pripäc'-, Sož- i Berezin-ližajogidenke, Päivlaskmaine Dvin, Nämun i Päivlaskmaine Bug. Severz'-se kanaloid ühtenzoittas jogid. Enamba kümned tuhad järvid, kaikiš surembad oma Narač (80 km²) i Asveiskaje järv (53 km²). Polesje om järed sokaz tahond Vaugedvenäman suves.

Londuseližed pävarad oma kaliisol, keitandsol, mec (territorijan 38,8 % vl 2010), turbaz; toižed varad — kivivoi, londuseline gaz, granit, dolomit, mel, gravii, letked, saved.

## Politine sistem

Vaugedvenäman ohjastusen pert' Minskas om parlamentan alakodin-ki ištundoiden sija, vn 2007 heinku
Vaugedvenäma om unitarine prezidentine tazovaldkund. Valdkundan pämez' om prezident (vaug.: *Прэзідэнт Рэспублікі Беларусь*, ven.: *Президент Республики Беларусь*). Kaik rahvaz valičeb händast videks vodeks, strokuiden lugu om röunatusita. Prezident paneb päministrad radsijha parlamentan alakodin hökkähtusen samižen jäl'ghe. Prezident voib säta da panda väghe käskusid.

Parlament om kaks'kodine Nacionaline Suim (vaug.: *Нацыянальны сход*, ven.: *Национальное собрание*). Üläkodi om Tazovaldkundan Nevondkund (vaug.: *Савет Рэспублікі*, ven.: *Совет Республики*) 64 deputatanke (kahesin kaikuččes agjaspäi da völ kahesad ristitud prezident paneb radsijha). Alakodi om Ezitajiden Kodi (vaug.: *Палата прадстаўнікоў*, ven.: *Палата представителей*) 110 ühtnijanke. Kaikiden parlamentan ühtnijoiden valdatusiden strok om nell' vot.

Nügüdläine prezident om Aleksandr Lukašenko. Hän radab vn 1994 heinkun 20. päiväspäi, se om hänen jo kudenz' strok faktižikš. Järgenduseližen kerdan änestihe prezidentad vn 2020 9. päiväl elokud, Lukašenko sai 80,1 % änid (vl 2015 — 83,5 %). Parlamentan ühtnijoiden edelstrokuižed valičendad (miše eile ühten aigan prezidentan valičendoiden kampanijanke) oliba vn 2019 kül'mkus: üläkodihe 7. päiväl, alakodihe 17. päiväl (7. kucund). Roman Golovčenko radab päministran vn 2020 kezakun 4. päiväspäi.

## Administrativiž-territorialine jagand

   *Kacu kirjutuz: Vaugedvenäman administrativiž-territorialine jagand.*

Vaugedvenäma jagase kudeks agjaks (vaug.: *вобласць*, ven.: *область*) da pälidnan territorijaks (Minsk). Agjad alajagasoiš 118 rajonaks (vaug.: *раён*, ven.: *район*) da kümneks lidnaks agjan alištusenke (vaug.: *горад абласнога падпарадкавання*, ven.: *город областного подчинения*). Minsk da erased (viž) lidnad agjan alištusenke alajagasoiš lidnrajonikš, mugomid om 24. Agjoiden rajonad alajagasoiš 1295 küläkundaks, 102 lidnankundaks da 90 žilonkundaks.

## Eläjad

Vl 2014 valdkundan eläjiden lugu oli 9,467,000 ristitud. Kaikiš suremb valdkundan ristitišt oli 10,243,500 eläjad vl 1994.

Rahvahad (vn 2009 rahvahanlugemine): vaugedvenälaižed — 83,7 %, venänikad — 8,3 %, pol'šanmalaižed — 3,1 %, ukrainalaižed — 1,7 %, toižed rahvahad — 2,3 %, rahvahuden ozutandata — 0,9 %.

Uskondan mödhe (2011): ortodoksižed hristanuskojad — 48,3 %, katolikad — 7,1 %, toižed uskojad — 3,5 %, religijatomad — 41,1 %.

Toižed järedad lidnad (enamba 300 tuh. ristituid vl 2015, surembaspäi penembha): Gomel', Mogilöv, Vitebsk, Grodno, Brest. Vl 2015 kaik om 15 lidnad enamba mi 100 tuh. eläjidenke. Vl 2013 ühthemänho oli 113 lidnad valdkundas. Nell' eläjad videspäi oma lidnalaižed (2020).

## Ižanduz

Vaugedvenäma om šingotai agrariž-industrialine valdkund, keskmäižen šingotesen, rippub irdpol'žes torguindaspäi lujas märas. Valdkundaline ičezkaluišt jätktab dominiruindad ižanduses nevondkundaližes aigaspäi. Vl 2024 valdkundan nominaline kogosüdäiprodukt oli 73,1 mlrd. US$ ekvivalentas (85. sija mail'mas; US$8,008 ühtele hengele, 91. sija) vai 293,1 mlrd. US$ tazostadud ostmižmahtusen mödhe (65. sija; US$32,098 ühtele hengele, 62. sija). Industrijan päsarakod oma transportine mašinansauvomine (sured i järgeližed jüguavtod, traktorad, motociklad), koditehnikan tehmine (vilugoitimed, astjoiden pezendmašinad), kivivoin ümbriradmine, himine sarak (sintetižed kuidud, heretused), tekstiline, kaivuztegimišt (kaliisol, kivivoi), maižandusen produkcijan pästand (vill', kartohk, sahar, maplodud, lehmänliha, maid, pölvaz). Finansine voz' zavodiše 1. vilukud.

Kogosüdäiproduktan palad (2017): maižanduz 8,1 %, tegimišt 40,8 %, holitišiden sfer 51,1 %. Radajiden järgenduz sektoroidme (vn 2015 andmused): maižanduz 9,7 %, tegimišt 23,4 %, holitišiden sfer 66,8 %.

Vl 2009 valdkundan päeksport oli kivivoin toštmižeksport (34 %), söndtavarad (sagud, maid, argvoi, lehmänliha, sahar, kaik om läz 10 %), likkuimed da niiden palad (traktorad da jüguavtod, 9 %), heretused (mineraližed da organižed, 8 %), himižen tegimišton produkcii (8 %); toine eksport oli sobad (läz 5 %), teraz (2 %), šinad (2 %), vilugoitimed (1 %), mebel' (1 %). Importan tavarad oma kivivoi i londuseline gaz, tehnik i mašiništ, himikatad, söndtavarad, metallad. Vl 2017 import ületi eksportad läz kümnendeshe. Vl 2021 irdpol'žen torguindan päižed partnörad oliba Venäma (Vaugedvenäman eksportan 45,7 % i importan 54,5 %), Ukrain (eksportan 13,7 % i importan 3,9 %), Kitai (eksportan 2,8 % i importan 9,4 %), Pol'šanma (eksportan 5,7 % i importan 4,9 %), Litvanma (eksportan 5,1 % i importan 2,9 %), Saksanma (Vaugedvenäman eksportan 2,7 % i importan 4,7 %).

## Galerei

* Ripmatomuden pert'kulu (*Палац Незалежнасцi*) om valdkundan Prezidentan oficialižeks rezidencijaks, Minsk, heinku 2018
* Vaugedvenäman Ülembaine Käskuzkund (Minsk, keväz'ku 2020)
* Vaugedvenäman Konstitucine Käskuzkund (*Канстытуцыйны суд Рэспублікі Беларусь*), Minsk, eloku 2019
* Vaugedvenäman Tazovaldkundan Nacionaline bank (keskuzbank, *Нацыянальны банк Рэспублікі Беларусь*), Minsk, eloku 2019
* Vaugedvenäman Röunantagaižiden azjoiden ministruz (*Міністэрства замежных спраў Рэспублікі Беларусь*), Minsk, eloku 2019
* Vaugedvenäman Nacionaline kirjišt (*Нацыянальная бібліятэка Беларусі*), Minsk, eloku 2009

## Praznikad

Nened valdkundaližed praznikad oma lebupäivikš Vaugedvenämas.

Vaugedvenäman praznikad-lebupäiväd| Kunpäiv | Vepsän nimi | Sijaline nimi | Kommentarijad |
| --- | --- | --- | --- |
| 1. viluku | Uz' voz' | *Новы год / Новый год* |  |
| 7. viluku | Raštvad | *Нараджэнне Хрыстова (юліанскі каляндар) / Рождество Христово (юлианский календарь)* |  |
| 8. keväz'ku | Rahvahidenkeskeine naižiden päiv | *Міжнародны жаночы дзень / Международный женский день* |  |
| sulaku / semendku, ühesanz' päiv ortodoksižen Äipäivän jäl'ghe | Radonic | *Радаўніца / Радуница* | 2018: 17. sulakud, 2019: 7. semendkud, 2020: 28. sulakud, 2021: 11. semendkud, 2022: 3. semendkud |
| 1. semendku | Radon päiv | *Свята працы / Праздник труда* |  |
| 9. semendku | Vägestusen päiv | *Дзень Перамогі / День Победы* |  |
| 3. heinku | Ripmatomuden päiv (Tazovaldkundan päiv) | *Дзень Незалежнасці Рэспублікі Беларусь (Дзень Рэспублікі) / День Независимости Республики Беларусь (День Республики)* | Oigetihe 27. heinkud vll 1991−1996 |
| 7. kül'mku | Oktäbrin revolücijan päiv | *Дзень Кастрычніцкай рэвалюцыі / День Октябрьской Революции* | Lebupäiv vspäi 1995 |
| 25. tal'vku | Karačun | *Нараджэнне Хрыстова (грыгарыянскі каляндар) / Рождество Христово (григорианский календарь)* |  |

## Homaičendad

## Irdkosketused

* Vaugedvenän Tazovaldkundan oficialine sait (*belarus.by*). (angl.) (ven.) (vaug.) (kit.)
* Vaugedvenän Tazovaldkundan prezidentan oficialine portal (*president.gov.by*). (vaug.) (ven.) (angl.)
* Vaugedvenän Tazovaldkundan Ministrišton oficialine sait (*government.by*). (vaug.) (ven.) (angl.)
* Vaugedvenän Tazovaldkundan Nevondkundan oficialine sait (*sovrep.gov.by*). (ven.) (vaug.) (angl.)
* Vaugedvenän Tazovaldkundan alakodin oficialine sait (*house.gov.by*). (ven.) (vaug.) (angl.)

|  |  |  |
| --- | --- | --- |
|  | **Evropan valdkundad** |  |
| Evropan valdkundad Alamad | Albanii | Andorr | Armenii1 | Azerbaidžan1 | Avstrii | Bel'gii | Bolgarii | Bosnii da Gercegovin | Čehanma | Danii | Estinma | Francii | Grekanma | Gruzii1 | Horvatii | Irlandii | Islandii | Ispanii | Italii | Kazahstan1 | Kipr1 | Latvii | Lihtenštein | Litvanma | Lüksemburg | Mad'jaranma | Mal't | Moldov | Monako | Mustmägi | Norvegii | Pohjoižmakedonii | Pol'šanma | Portugalii | Ročinma | Romanii | San Marino | Saksanma | Serbii | Slovakii | Slovenii | Suomenma | Sur' Britanii | Šveicarii | Turkanma1 | Ukrain | Vatikan | Vaugedvenäma | Venäma1 |
|

---

1 Om Azijas mugažo. |